המחזור ה-14 בבונדסליגה ננעל הערב (ראשון) עם שני משחקים. במשחק המוקדם גברה בורוסיה מנשנגלדבאך 0:1 על מיינץ. לברקוזן ניצחה באותה תוצאה בחוץ את שאלקה, ששיחקה ב-10 שחקנים במשך 86 דקות.
הפסד שלישי ברציפות לשאלקה בכל המסגרות, ושנה שלישית שהיא כושלת בבית מול לברקוזן. המארחת נכנסה לצרה כבר בדקה הרביעית, כאשר סיאד קולאשינץ מסר כדור רע לאחור וסיבך את נאלדו, שנאלץ לבצע עבירה מאחור על צ'יצ'אריטו שהיה לבדו בדרך אל השער. נאלדו ראה כרטיס אדום, אבל הקבוצה של מרקוס ויינצירל החזיקה מעמד וגם כמעט עקצה עם ייבגני קונופליאנקה בפתיחת המחצית השנייה. אלא שבדקה ה-89 הגנת המארחת קפאה מול כדור חופשי של הקאן צ'לחאנוילו, ושטפן קיסלינג נותר חופשי ונגח פנימה את שער הליגה הראשון שלו העונה. לברקוזן חזרה למסלול הניצחונות אחרי שלושה משחקים מאכזבים והיא במקום השמיני.
שמונה משחקי ליגה ללא ניצחון ומתוכם חמישה הפסדים. זה היה המאזן של הגרמנים בבונדסליגה, כשערב המחזור הם היו במקום ה-14. למזלם, גם היריבה הגיעה במצב לא מי יודע מה, אחרי שני הפסדי ליגה בשלושת משחקיה האחרונים. את שער הניצחון כבש הבלם הדני בן ה-20, אנדראס כריסטנסן, שדחק מקרוב לאחר ערבובייה ברחבה. ז'אן פיליפ גבאמן הצרפתי הורחק בכרטיס צהוב שני בדקה ה-90, אחרי שחזר מהרחקה.